ທ່ານ Mitt Romney ຈະກ່າວ ຄໍາປາໄສຄັ້ງສໍາຄັນ ກ່ຽວກັບ ນະໂຍບາຍ ຕ່າງປະເທດ
ທ່ານ Romney ຈະຖະແຫລງ ກ່ຽວກັບນະໂຍບາຍ ຕ່າງປະເທດ ​ຕໍ່​ບັນດາ​ນັກ​ສຶກສາ ທີ່​ສະ​ຖາ​ບັນ​ການ​ສຶກສາທະຫານ​ ​ແຫ່ງ​ລັດເວີ​ຈີ​ເນຍ ​ທີ່​ເມືອງ Lexington.
ຜູ້ສະມັກເລືອກຕັ້ງເປັນປະທານາທິບໍດີສະຫະລັດ ຈາກພັກ ຣິພັບບລິກັນ ທ່ານ Mitt Romney ມີກໍານົດຈະກ່າວຄໍາປາໄສ ໂຄສະນາຫາສຽງອັນສໍາຄັນ ກ່ຽວກັບນະໂຍບາຍການຕ່າງປະ ເທດ ຄັ້ງທໍາອິດຂອງທ່ານ ໃນວັນຈັນມື້ນີ້ ທ່ານ Romney ຈະກ່າວຕໍ່ບັນດານັກສຶກສາ ທີ່ ສະຖາບັນ ການສຶກສາທະຫານ ແຫ່ງລັດເວີຈີເນຍ ທີ່ເມືອງ Lexington ຊຶ່ງເປັນສະຖາບັນທະຫານ ທີ່ເກົ່າແກ່ທີ່ສຸດຂອງປະເທດ ມາຮອດປັດຈຸບັນ ທ່ານຣອມນີແມ່ນໄດ້ເນັ້ນໜັກການໂຄສະນາຫາສຽງໃສ່ແຕ່ ດ້ານເສດຖະກິດ ແລະແຜນຂອງທ່ານ ທີ່ຈະລົບລ້າງການປະຕິຮູບດ້ານສຸກຂະພາບ ຂອງ ປະທານາທິບໍດີ Barack Obama ແຕ່ ທ່ານໄດ້ຕິຕຽນນະໂຍບາຍ ກ່ຽວກັບຕາເວັນອອກກາງ ຂອງປະທານາທິບໍດີ ໂດຍກ່າວວ່າ ທ່ານ Obama ປ່ອຍໃຫ້ສະຫະລັດ ຕົກຢູ່ໃຕ້ການຄວບຄຸມຂອງສະຖານະການ ແທນທີ່ຈະເປັນຝ່າຍຄວບຄຸມແລະຫລໍ່ຫລອມ ສະຖານນະການເອງ ທ່ານ Romney ໄດ້ຂຽນຢູ່ໃນໝັງສືພິມ  ເດືອນແລ້ວນີ້ວ່າ ສະຖານະການໄດ້ເຄື່ອນຍ້າຍສະຫະລັດ ອອກໄປຈາກສະຖານະ ພາບທີ່ສາມາດປົກປ້ອງປະຊາຊົນຂອງຕົນ ແລະບັນດາພັນທະມິດ ສ່ວນປະທານາທິບໍດີ Obama ນັ້ນ ແມ່ນກໍາລັງໂຄສະນາຫາສຽງຢູ່ທີ່ລັດຄາລີຟໍເນຍ ບ່ອນທີ່ໃນວັນຈັນມື້ນີ້ ທ່ານຈະຮ່ວມໃນພິທີອຸທິດ ອານຸສາວະລີ ໃຫ້ແກ່ຜູ້ນໍາສະຫະພັນແຮງງານຊາວນາ ທ່ານ Cesar Chavez ຫລັງຈາກນັ້ນ ທ່ານ ຈະເຂົ້າຮ່ວມງານລ້ຽງອາຫານຄໍ່າຫາລາຍໄດ້ ຢູ່ທີ່ນະຄອນ San Francisco ນຶ່ງເດືອນກ່ອນມື້ເລືອກຕັ້ງ ຜົນການຢັ່ງຫາງສຽງສະແດງວ່າ ທ່ານໂອບາມາຍັງ ມີຄະແນນນໍາໜ້າທ່ານຣອມນີຢູ່ ແຕ່ທ່ານຣອມນີກໍໄດ້ຕັດຄວາມແຕກໂຕນກັນນັ້ນ ໃຫ້ໜ້ອຍລົງ ຫລັງຈາກການໂຕ້ວາທີກັນ ໃນອາທິດແລ້ວນີ້ ຊຶ່ງພວກນັກວິເຄາະຫລາຍໆຄົນກ່າວວ່າ ທ່ານຣອມນີໄດ້ມີການກຽມໂຕດີກ່ວາ ແລະຕອບຄໍາຖາມໄດ້ດີກ່ວາ ໃນຂະນະທີ່ທ່ານໂອບາມາຕອບແບບບໍ່ຫ້າວຫັນປານໃດ ຊຶ່ງຜິດບຸກຄະລິກລັກສະນະຂອງທ່ານ